钦定古今图书集成/方舆汇编/职方典/第1123卷 > 《兴国军重修刻漏碑记》周紫芝
## 钦定古今图书集成/方舆汇编/职方典/第1123卷 > 《兴国军重修刻漏碑记》周紫芝

凡郡必有城，城有楼，其名曰“谯楼。”之上设鼓角与漏
三物，所以壮军容，定昏晓，兴居有节，不失其时，其为
制旧矣。予始至郡，每日影下罘。闻鼓声渊渊然鸣
于𬮱阇之间，日明天旦，晨鸡三号，则鼓又鸣，率以此
而候夜旦。然夜漏不设，常使守陴者占天星，以候百
刻，风雨晦冥，则笳鼓失节，往往夜半奏角，黎明而受
初更者，尤弗易也。予慨然念之，乃赋财于邑，鸠工于
野，丐法于旁郡而一新之，阅两月而漏乃成。始，予命
有司使治是漏，客固有闻而窃叹“者，谓吾邦虽无事，
而岁入不足备供亿，凡邦之祭祀、宾客、兵食、廪稍，与
夫不时之需，一有阙焉。事急上闻，则吏咄嗟罢去，顾
暇恤于斯乎？”余曰：“是非君所知也。古者朝必辨色而
后入，礼也；设庭燎而朝群臣，非也。今郡国吉月必拜
朔于后庙，又望而拜于庭，是亦朝也。一失其时，则为
弗钦于君。季氏逮”暗而祭，继之以烛，《礼经》讥之。他日，
子路与质明而行事，晏朝而退，孔子以为知礼。今律
释奠于文宣王，月用仲春，时以丑刻；月用仲秋，时以
丑刻。至于社稷、风、雷、雨、师，则异于是。反是则为失其
时，亦曰“弗钦于神。”夫朝，人臣之节也；祀，国之大事也。
斯而失焉，国非国矣。然则予修是漏也，岂可谓无意
于其间噫？时有迁徙，事随废兴，前人为之，安知后人
不从而隳之也？昔杜牧之尝谓：“百刻长短，取口不取
于数，天下多是。”独宣、池、荆三郡皆太和间嗣曹王皋
用处士王易简之法为之，宣于予为乡邦，见其法尚
存，而牧之《记》犹在焉。余然后知易简之法与其名所
以能久其传者，徒以牧之之文。今无易简之法，无牧
之之文，而欲保其不隳于后人，理岂有是哉？谓百刻
不取于口，而取于数，斯亦可传矣，安得复有如二人
者乎？